## L’aeroport de Castelló aposta per la innovació i tramita la sol·licitud d’una empresa per a dissenyar i fabricar materials avançats per al sector aeroespacial

*** La firma valenciana LOFITH Composites projecta en l’aeroport una línia de producció de components termoplàstics d’altes prestacions
* El director general d’Aerocas, Justo Vellón, destaca que la proposta està alineada amb l’objectiu de l’aeroport d’acollir projectes innovadors**

La societat pública Aeroport de Castelló (Aerocas) ha tramitat la sol·licitud de l’empresa valenciana LOFITH Composites per a instal·lar-se en l’aeroport amb l’objectiu de desenrotllar la seua activitat de disseny i fabricació de components termoplàstics d’altes prestacions, destinats a diferents sectors com l’aeroespacial.

El director general d’Aerocas, Justo Vellón, ha manifestat la seua satisfacció amb la tramitació d’esta proposta, “ja que està alineada amb l’estratègia de diversificació de l’aeroport de Castelló i amb el seu objectiu d’acollir empreses innovadores vinculades al sector aeronàutic i aeroespacial”.

LOFITH Composites ha plantejat a Aerocas emplaçar-se en l’aeroport per a dur a terme la seua activitat, que preveu iniciar a mitjan 2025.

La companyia està especialitzada en la formulació i fabricació de components termoplàstics de fibra llarga. La seua tecnologia ha sigut desenrotllada per AIMPLAS-Institut Tecnològic del Plàstic i promoguda a través del vehicle d’inversió REDIT Ventures.

Els materials d’altes prestacions que produïx permeten obtindre peces lleugeres, resistents i de gran versatilitat. A més, poden dotar-se de característiques com la conductivitat, l’apantallament o la capacitat ignífuga, la qual cosa els convertix en idonis per a sectors exigents com l’aeroespacial o el de l’automoció.

Amb esta línia de fabricació, l’empresa preveu aconseguir una xifra de negoci de cinc milions d’euros en els primers anys d’activitat i la creació de 22 llocs de treball d’alta qualificació.

Fecha: 12/08/2024